留忠齋山茨
作者：包恢
朝代：宋

paragraphs: 身何止不獲，其背誰得窺。
心何存不測，其鄉孰能知。
身心尚無迹，屋廬更何即。
變動元不居，問君欲奚適。
放之彌太虛，宇宙總我廬。
收之付野草，山茨斂吾居。
宇宙非窮大，山茨豈云細。
身心非以形，隨寓靡有異。
此道淡不厭，淡中味何窮。
萬物孰能動，真樂此室中。
或疑天下儒，久遊蓬萊島。
豈伊素草茅，但以蓋茅好。
達者舍此誰，若將終身茨。
仁宅本同歸，問舍非自私。
宇宙浩如許，藏用如謹獨。
山固屹不移，茨敝當再覆。
覆可久自娛，庭草聽自如。
茅茨或不翦，古聖興不殊。
樂山見仁人，如茨看榮貴。
此屋雖似卑，誰識最高致。